Seun wéér verlam: ‘Hy het dit altyd gevrees’Giovanni Hendriks in die hospitaal. (Foto: Verskaf) Nadat ŉ tienerseun van Pretoria agt jaar gelede wonderbaarlik van ŉ sindroom genees is wat hom heeltemal verlam gelaat het, het die gesin se grootste nagmerrie verlede maand waar geword toe hy teenoor sy ma opmerk: “Dit is weer terug. ” Giovanni Hendriks, ŉ matriekleerder aan Hoërskool Tuine, het Woensdag, ŉ week voor sy 18-jarige verjaardag, bewegingloos in ŉ hospitaalbed gelê nadat hy verlede maand skielik verlam gelaat is. Giovanni het op 25 Februarie in trane by sy ouerhuis in Danville aangekom en vir sy ma gesê sy Guillain-Barré-sindroom het teruggekeer nadat hy ŉ krapperigheid in sy keel gevoel het. Agt jaar gelede is hy ten volle van dié sindroom genees nadat hy slegs 11 dae lank in die hospitaal daarvoor behandel is. “Dit was destyds eintlik ŉ amazing storie. Sy hande en voete het ineengetrek en hy kon nie loop nie. Giovanni het egter net een aand gesê hy gaan weer die volgende dag loop en toe hét hy. Hy het fisioterapie gekry en [die sindroom] was toe vir jare weg,” het Elize Hendriks, Giovanni se ma, aan Maroela Media vertel. Giovanni Hendriks (Foto: Verskaf) “Hy het wel altyd gevrees dit gaan terugkom. As hy gewone maagpyn gekry het, het hy gedink dis weer dit,” sê sy. Die angs het die tiener verlede maand wéér beetgepak. Elize het egter hierdie keer ook angstig gevoel toe haar seun skielik oor ŉ seer keel begin kla. “Hy het gesê hy het nie krag nie. ŉ Uur later kon hy nie praat nie,” vertel sy. Volgens Elize het sy dadelik met Giovanni hospitaal toe gejaag. Daar gekom het die dokter gesê dis net ŉ griep en hom met pynpille huis toe gestuur. “My gees het net gesê die dokter se diagnose is verkeerd. Die volgende oggend was hy verlam. Hy kon nie ŉ vinger verroer nie.” Elize vertel sy het Giovanni aangetrek en weer hospitaal toe gehaas. Die hospitaal het haar aangesê om hom eerder na die Kalafong-hospitaal te neem. Giovanni het gedurende die wag vir ŉ ambulans om hom na dié hospitaal te neem ophou reageer. Sedertdien word hy die afgelope 23 dae in die hoësorgeenheid van Kalafong behandel. Dokters het vandag bevestig dat hy inderdaad weer Guillain-Barré-sindroom opgedoen het. Giovanni Hendriks is ‘n kranige sportman. (Foto: Verskaf) Alle mediese toetse en skanderings kon aanvanklik nie ŉ verklaring vir sy toestand bied nie, maar ŉ onlangse breinskandering het uiteindelik die gevreesde diagnose bevestig. Elize vertel dat Giovanni ŉ kranige sportman is wat voorheen aan atletiek, sagtebal en rugby deelgeneem het. “Hy was by alles betrokke,” sê sy. Sy jonger boetie Elandré kry juis hieroor baie swaar aangesien hulle alles saam gedoen het, onder meer sagtebal speel. Elize spook ook om tussendeur haar werk betyds te wees vir besoektyd en moet elke dag ŉ taxi en bus neem om by haar seun se siekbed te kan waak. Haar man, Giani, se werk laat hom gelukkig toe om met elke besoektyd daar te wees. Elize is vasbeslote om nie op te hou glo dat haar seun weer sal herstel nie. “Hier is ŉ wonderwerk op pad,” sê sy ferm. “Ek het gister gejubel want hier is ŉ wonderwerk op pad en dit is naby.”